b'\n_START_ARTICLE_\n0 m.\n_START_PARAGRAPH_\n0 m.\xc2\xa0\xe2\x80\x93 neegzistuojantys metai tiek pla\xc4\x8diausiai naudojamame Grigaliaus kalendoriuje, tiek jo pirmtake Julijaus kalendoriuje. \xc5\xa0iuose kalendoriuose po pirm\xc5\xb3 met\xc5\xb3 prie\xc5\xa1 m\xc5\xabs\xc5\xb3 er\xc4\x85 i\xc5\xa1 karto \xc4\x97jo 1\xc2\xa0m. m\xc5\xabs\xc5\xb3 eroje. 0\xc2\xa0m. egzistuoja tarptautiniame su datomis ir laiku susijusi\xc5\xb3 duomen\xc5\xb3 apsikeitimo standarte ISO 8601:2004, visuose budist\xc5\xb3 ir senov\xc4\x97s ind\xc5\xb3 kalendoriuose. Astronomijoje naudojama met\xc5\xb3 numeravimo sistema, kurioje Julijaus kalendoriaus 1 metus prie\xc5\xa1 m\xc5\xabs\xc5\xb3 er\xc4\x85 atitinka 0 metai, 2 m. pr. m. e. \xc5\xbeymimi skai\xc4\x8diumi \xe2\x80\x9e- 1\xe2\x80\x9c ir t. t._NEWLINE_D\xc4\x97l 0\xc2\xa0m. nebuvimo kartais painiojamos de\xc5\xa1imtme\xc4\x8di\xc5\xb3, am\xc5\xbei\xc5\xb3 bei t\xc5\xabkstantme\xc4\x8di\xc5\xb3 ribos. Pavyzd\xc5\xbeiui, kiekvienas de\xc5\xa1imtmetis prasideda metais, kuri\xc5\xb3 paskutinis skaitmuo yra 1, o ne 0. Tre\xc4\x8dias t\xc5\xabkstantmetis pagal Grigaliaus kalendori\xc5\xb3 prasid\xc4\x97jo 2001 m. sausio 1 d., o ne 2000 m. sausio 1 d., kada taip pat daug \xc5\xbemoni\xc5\xb3 \xc5\xa1vent\xc4\x97 t\xc5\xabkstantme\xc4\x8dio prad\xc5\xbei\xc4\x85. Taip yra tod\xc4\x97l, kad pagal Grigaliaus kalendori\xc5\xb3 pirmas am\xc5\xbeius prasid\xc4\x97jo 1\xc2\xa0m., o ne 0\xc2\xa0m., kuri\xc5\xb3 pagal \xc5\xa1\xc4\xaf kalendori\xc5\xb3 i\xc5\xa1 viso nebuvo.'